اوکراین پرزیدنتی ولادیمیر زلنسکی ناتو و آوروپا بیرلیگی عضو‌لوگونه دایر مقصدلرین دییشممه‌سی و روسیا ایله دانیشیق‌لارا آچیق اولدوغونو بیلدیردی.
دولت باشقانی سئچیلدیک‌دن سونرا ایلک رسمی سفرین بلژیک‌ین باشکندی بروکسل‌ه ائدن زلنسکی، ناتو باش کاتیبی ینس استولتنبرگ ایله گؤروشمه‌سی‌ندن سونرا اورتاق بیر مطبوعات کونفرانسیندا آچیقلاما ائتدی.
زلنسکی بیلدیریب کی، اوکراین‌ین آوروپا بیرلیگی و ناتو-یا تام عضولوک مقصدی دییشمز قالیر و اؤلکه‌سینی آوروپایا و یورو-آتلانتیکایا اینتقراسیون یولوندا ساخلایا‌جاق.
زلنسکی، روسیا ایله گرگینلیگین اوزرینه،
"روسیا ایله دانیشیق‌لارا باشلاماق اوچون حاضیریق، مینسک سازیشینی حیاتا کئچیرمه‌یه حاضیریق، لاکین اؤزوموزو ساوونماق، ایقتیصادی، سیاسی و نیظامی ساحه‌ده گوجلندیرملیگیک." شکلینده دانیشدی.
استولتنبرگ اوکراین‌ی "دگرلی بیر طرفداش" کیمی تصویر ائدیب و ناتونون افغانیستان و کوسوووداکی ناتونون میسیون‌لارینا وئردیگی قاتقی‌لارا گؤره تشککور ائتدی.
استولتنبرگ ناتو-نون اوکراین‌ین اراضی بوتؤو‌لوگو و اگمنلیک حاق‌لارینی قطعیتله دستکلدیگینی وورغولادی.
"موتتفیق‌لر روسیانین کریمه‌نی غیری-قانونی ایلحاقینی تانیمیر و قارا دنیزدکی سالدیرقان موضعسینی قیناییر." دئدی.
بروکسلده کئچیریلن گؤروشمه‌لر چرچیوه‌سینده زلنسکی آیریجا آوروپا بیرلیگی کومیسیونونون باشقانی ژان-کلوده یونکر ایله باغلی قاپا‌لی گؤروشمه کئچیردی.
